钦定古今图书集成/明伦汇编/氏族典/第093卷 > 《廖用贤尚友录》 > 俞汝尚
## 钦定古今图书集成/明伦汇编/氏族典/第093卷 > 《廖用贤尚友录》 > 俞汝尚

按《宋史俞汝尚传》：“汝尚字退翁，湖州乌程人。少时读
书于彰南之昆山，为人温温有礼，议论不苟，不可于
意，有所不言，言之未尝妄也。不肯料理生事，不以贫乏挠其怀。澹于势利，善言善行，记之不忘，时时为人
道之。擢进士第，涉历州县，无少营进取之心。尝知导
江县，新繁令卒，使者使承其乏，将资以公田，辞，不许。”
至则悉以周旧令之家。熙宁初，签书剑南西川判官。
赵抃守蜀，以简静为治。每旦退坐便斋，诸吏莫敢至，
惟汝尚来，辄排闼径入，相对清谈竟暮。王安石当国，
患一时故老不同己，或言汝尚清望，可寘之御史，使
以次弹击。驿召诣京师。既知所以荐用意，力辞，章再
上得免。亲故有责以不能与子孙为“地者。”汝尚笑曰：
“是乃所以为其地也。”还家苦贫，未能忘禄养。又从赵
抃于清州，遂以屯田郎中致仕。苏轼、苏辙、孙觉、李常
皆赋诗文叹美之。优游数年，当六月徂暑，寝室不可
居，出舍于门，妻黄就视之，汝尚曰：“人生七十者希，吾
与夫人皆过之，可以行矣。”妻应曰：“然则我先去。”后三
日卒。汝尚庀其丧，为“作铭。”召诸子告曰：“吾亦从此逝
矣。”隐几而终。相去才十日。